Ukážka z elektronickej knihy

Copyright © 1997, 2011, 2017, 2022 by Robert T. Kiyosaki

This edition published by arrangement with Rich Dad Operating Company, LLC.

All rights reserved.

Translation © Mgr. Milivoj Voltner 2014, Dominika Trubačová 2019

Design © Motýľ design 2019

Slovak edition © Vydavateľstvo Motýľ, s. r. o., 2019, 2025

ISBN: 978-80-8164-175-6

„Kniha Bohatý otec, chudobný otec predstavuje

východiskový bod pre každého, kto sa snaží získať kontrolu nad svojou finančnou budúcnosťou.“

– USA TODAY

Táto kniha je venovaná rodičom na celom svete,

prvým a najdôležitejším učiteľom svojich detí,

ako aj tým, ktorí vzdelávajú

a pôsobia na ostatných svojím príkladom.

Poďakovanie

Ako môže človek poďakovať veľkému množstvu ľudí? Táto kniha je poďakovaním mojim rodičom, a to predovšetkým dvom otcom, ktorí boli mojimi veľkými vzormi, a mame, ktorá ma učila láske a vľúdnosti.

Najdôležitejším človekom, ktorému vďačím za to, že táto kniha mohla vzniknúť, je moja žena Kim – partnerka v manželstve, podnikaní i v živote. Bez nej by môj život nebol úplný.

20 rokov… pri pohľade späť

BOLO TO PRED

20 ROKMI…

1. júna 1967 vydala skupina Beatles album Sgt. Pepper’s Lonely Hearts Club Band. Album sa stal okamžite komerčným aj kritickým hitom a strávil 27 týždňov na vrchole rebríčka v Británii a 15 týždňov ako číslo jeden v Spojených štátoch. Časopis Time vyhlásil, že Sgt. Pepper je „historickým míľnikom vo vývoji hudby“. Nahrávka získala v roku 1968 štyri ocenenia Grammy, ako aj cenu Album roka, bol to prvý rockový album, ktorému sa dostalo tejto pocty.

Kniha Bohatý otec, chudobný otec vyšla prvýkrát pred 20 rokmi, 8. apríla 1997, na moje 50. narodeniny. Na rozdiel od Beatles moja kniha nebola okamžitým komerčným úspechom. Nebola ani kritickým úspechom. Vydanie knihy a vlna kritiky, ktorá ho nasledovala, boli skôr pravým opakom.

Knihu Bohatý otec, chudobný otec som pôvodne vydal sám, pretože každý vydavateľ, ktorého som oslovil, knihu odmietol. Niekoľko zamietavých listov obsahovalo komentáre typu „Neviete, o čom hovoríte“. Naučil som sa, že väčšina vydavateľov je skôr ako môj vysokovzdelaný chudobný otec než ako môj bohatý otec. Väčšina vydavateľov nesúhlasila s finančnými lekciami môjho bohatého otca... tak ako s nimi nesúhlasil ani môj chudobný otec.

Pred dvadsiatimi rokmi

V roku 1997 bola kniha Bohatý otec, chudobný otec akýmsi varovaním, knihou lekcií o budúcnosti.

Dnes, o dvadsať rokov neskôr, sú si milióny ľudí po celom svete čoraz viac vedomé varovaní môjho bohatého otca a jeho lekcií o budúcnosti. Pri pohľade späť mi veľa ľudí hovorí, že jeho lekcie boli prorocké... predpovede sa naplnili. Tu je niekoľko z jeho ponaučení:

Lekcia bohatého otca číslo 1:

Bohatí nepracujú pre peniaze.

Pred dvadsiatimi rokmi moju knihu mnoho vydavateľov odmietlo, pretože nesúhlasili s lekciou bohatého otca číslo jeden.

Dnes si čoraz viac ľudí uvedomuje rastúcu priepasť medzi bohatými ľuďmi a všetkými ostatnými. Medzi rokmi 1993 a 2010 šlo viac než 50 percent rastu národného dôchodku v Spojených štátoch jednému percentu najbohatších ľudí v krajine. Odvtedy sa veci len zhoršili.

Ekonómovia z Kalifornskej univerzity zistili, že 95 percent z rastu príjmov zaznamenaných medzi rokmi 2009 a 2012 šlo tiež vrchnému jednému percentu najbohatších ľudí.

Ponaučenie: Peniaze z rastu príjmov idú podnikateľom a investorom, nie zamestnancom – nejdú ľuďom, ktorí pracujú pre peniaze.

Lekcia bohatého otca: Sporitelia prehrávajú.

Pred dvadsiatimi rokmi väčšina vydavateľov vehementne odmietala túto lekciu bohatého otca. Pre chudobných a ľudí zo strednej triedy je „šetrenie peňazí“ náboženstvom, finančným vykúpením z chudoby a ochranou pred krutým svetom. Pre mnoho ľudí je nazývať tých, ktorí šetria, prehrávajúcimi rovnaké, ako brať Božie meno nadarmo.

Ponaučenie: Lepšie raz vidieť, než stokrát počuť. Pozrite sa na graf 120 rokov existencie akciového indexu Dow Jones a uvidíte ako tí, ktorí šetria, prehrávajú.

Graf ukazuje, že v prvých 10 rokoch tohto storočia sme zaznamenali tri veľké krízy na trhu. Graf na nasledujúcej strane znázorňuje tieto prepady.

Zdroj: FRED – Federal Reserve Economic Data

120 rokov indexu Dow

Prvý prepad znázorňuje prasknutie internetovej akciovej bubliny okolo roku 2000. Druhý a tretí prepad zobrazujú krach na trhu s nehnuteľnosťami v roku 2007 a nasledujúcu finančnú krízu v roku 2008.

Veľká hospodárska kríza v roku 1929

Keď porovnáte prvé tri krízy 21. storočia s veľkou hospodárskou krízou v roku 1929, získate lepší prehľad o tom, aké skutočne „veľké“ prvé tri krízy tohto storočia boli.

Zdroj: FRED – Federal Reserve Economic Data

Tlačenie peňazí

Graf nižšie ukazuje, ako po každom prepade na burze vláda Spojených štátov amerických a Federálna rezervná banka začali „tlačiť peniaze“.

Fed a zvyšovanie peňazí v obehu

Zdroj: MarketWatch

Záchrana bohatých

Medzi rokmi 2000 a 2016, v mene záchrany ekonomiky, banky po celom svete znižovali úrokové sadzby a tlačili peniaze. Zatiaľ čo naši vládni predstavitelia chceli, aby sme verili, že zachraňujú svet, zachraňovali v skutočnosti bohatí len samých seba na úkor chudobných a strednej triedy.

Dnes sú úrokové sadzby v mnohých krajinách pod nulou, a preto sporitelia prehrávajú. Dnes sú to chudobní a príslušníci strednej triedy, ľudia, ktorí pracujú pre peniaze a sporia, tí, čo prehrávajú najviac.

Lekcia bohatého otca: Tvoj dom nie je aktívum.

Pred dvadsiatimi rokmi, v roku 1997, každý vydavateľ, od ktorého som dostal zamietavý list, kritizoval lekciu bohatého otca „tvoj dom nie je aktívum“.

O desať rokov neskôr, v roku 2007, dlžníci neboli schopní splácať rizikové hypotekárne úvery a svetová bublina na trhu s nehnuteľnosťami praskla. Milióny vlastníkov nehnuteľností sa tak túto lekciu naučili tvrdým spôsobom. Ich dom nebol „aktívum“.

Skutočný problém

Väčšina ľudí nevie, že krach na trhu s nehnuteľnosťami v skutočnosti nebol krach na trhu s nehnuteľnosťami.

Chudobní ľudia nespôsobili krach na trhu s nehnuteľnosťami. Bohatí ľudia zapríčinili krach na trhu s nehnuteľnosťami. Boli to bohatí, kto vytvoril finančne naprogramované produkty známe ako deriváty – produkty, ktoré Warren Buffett označil ako „zbrane hromadného finančného ničenia“. Keď tieto zbrane hromadného finančného ničenia začali vybuchovať, došlo ku krachu na trhu s nehnuteľnosťami... a všetci vinili chudobných vypožičiavateľov rizikových hypoték.

V roku 2007 mali finančné deriváty hodnotu približne 700 biliónov dolárov. Dnes sa hodnota finančných derivátov odhaduje na 1,2 biliardy dolárov. Inými slovami, skutočný problém sa nezlepšil, ale zväčšil.

Lekcia bohatého otca:
Prečo bohatí platia menej na daniach

Pred dvadsiatimi rokmi niekoľko vydavateľov kritizovalo knihu Bohatý otec, chudobný otec za to, že sa v nej uvádza, ako a prečo bohatí platia menej na daniach. Jeden z nich dokonca tvrdil, že je táto lekcia nelegálna.

O desať rokov neskôr, v roku 2007, stál prezident Barack Obama v snahe o znovuzvolenie proti guvernérovi Mittovi Romneymu. Keď sa zistilo, že prezident Obama odvádza približne 30 % svojho príjmu na daniach a guvernér Romney platí na daniach menej než 13 %, začal u Mitta Romneyho pokles preferencií, ktorý ho nakoniec stál voľby. Dane sa znovu stali hlavnou témou amerických volieb aj v roku 2016.

Namiesto toho, aby chudobní a príslušníci strednej vrstvy zistili, akým spôsobom ľudia ako Mitt Romney a prezident Donald Trump platia menej na daniach legálne, radšej sa rozčúlia.

Aj keď prezident Trump sľubuje zníženie daní pre chudobných a strednú vrstvu, v skutočnosti to budú vždy bohatí, kto bude platiť menej na daniach. Dôvod, prečo bohatí platia na daniach menej, nás vracia späť k lekcii bohatého otca číslo jeden: „Bohatí nepracujú pre peniaze.“ Pokiaľ človek pracuje pre peniaze, bude vždy platiť dane.

Aj keď prezidentská kandidátka Hillary Clintonová sľubovala zvýšenie daní bohatým, myslela tým zvýšenie daní pre ľudí s vyššími príjmami – napríklad pre doktorov, hercov a právnikov – nie pre naozaj bohatých.

Pred dvadsiatimi rokmi

Kniha Bohatý otec, chudobný otec sa síce nestala hitom okamžite, na rozdiel od albumu Sgt. Pepper od Beatles, ale v roku 2000 sa dostala na zoznam bestsellerov v The New York Times a zostala na ňom ďalších takmer sedem rokov. V roku 2000 mi tiež zavolala Oprah Winfreyová. V televíznom programe Oprah! som bol skoro celú hodinu a ako sa hovorí, zvyšok už poznáte.

Bohatý otec, chudobný otec je dnes najpredávanejšou knihou o osobných financiách v histórii a čísla predaja kníh zo série bohatý otec sa odhadujú na 40 miliónov kópií po celom svete.

Bol bohatý otec skutočný?

Milióny ľudí sa ma pýtajú, „Bol bohatý otec skutočný?“ Ako odpoveď si môžete vypočuť syna bohatého otca Mika... ktorý bol hosťom v Rádiovej šou bohatého otca (Rich Dad Radio Show). Tento program nájdete na internetovej stránke Richdadradio.com.

Vysoká škola bohatého otca

Kniha Bohatý otec, chudobný otec bola napísaná čo najjednoduchšie, aby takmer každý mohol porozumieť radám môjho bohatého otca.

Pre tých, ktorí by sa radi naučili viac, som ako súčasť osláv dvadsiateho výročia napísal knihu Prečo bohatí čoraz viac bohatnú – Objavte cestu k finančnej prosperite.

Prečo bohatí čoraz viac bohatnú ešte hlbšie a detailnejšie opisuje, čo bohatý otec skutočne učil svojho syna a mňa ohľadom peňazí a investovania.

Prečo bohatí čoraz viac bohatnú je Bohatý otec, chudobný otec pre vysokoškolákov… je to vysoká škola pre študentov bohatého otca.

Varovanie… a pozvanie

Aj keď som sa snažil, aby bola kniha Prečo bohatí čoraz viac bohatnú čo najjednoduchšia, to, čo bohatí skutočne robia, nie je jednoduché. A tiež to nie je ľahké vysvetliť. To, čo bohatí robia, si vyžaduje skutočné finančné vzdelanie, aké sa na našich školách nevyučuje.

Odporúčam prečítať si najskôr knihu Bohatý otec, chudobný otec a potom, ak sa chcete naučiť viac, môžete siahnuť po knihe Prečo bohatí čoraz viac bohatnú.

Ďakujem… za 20 skvelých rokov

Všetkým našim čitateľom minulým, prítomným aj budúcim…

všetci, ktorí pracujeme pre spoločnosť bohatého otca,
chceme povedať:

„Ďakujeme… za 20 skvelých rokov.“

Naším poslaním je zlepšiť finančnú prosperitu ľudstva…

a tá sa začína jedným životom a jedným človekom.

Úvod

BOHATÝ OTEC,

CHUDOBNÝ OTEC

Mať dvoch otcov pre mňa znamenalo

mať na výber dva odlišné pohľady na svet:

jeden očami bohatého človeka

a druhý očami chudobného človeka.

Mal som dvoch otcov, jedného chudobného a druhého bohatého. Jeden bol veľmi vzdelaný a inteligentný. Štvorročné štúdium na vysokej škole zvládol za necelé dva roky a potom pokračoval v postgraduálnom štúdiu na Stanfordskej, Chicagskej a Northwesternskej univerzite, pričom dostal plné štipendium. Nakoniec získal doktorát na Havajskej univerzite. Môj druhý otec nedokončil ani ôsmu triedu základnej školy.

Obaja muži dosiahli vo svojej kariére úspech, pretože celý život tvrdo pracovali. Obaja mali vysoký príjem. Napriek tomu jeden z nich neprestajne zápasil s financiami, zatiaľ čo ten druhý sa stal jedným z najbohatších mužov na Havaji. Jeden zomrel a zanechal svojej rodine, charite a cirkvi desiatky miliónov dolárov. Druhý po sebe zanechal nezaplatené účty.

Koniec ukážky